En hedebølge er over os, og selvom der er vand nok, er det en god idé at bruge det med omtanke.

I juni har Aalborg Forsyning ind til videre pumpet otte til ti procent mere vand ud til kunderne end samme tid sidste år. - Vi formoder, der er på grund af varmen, at kunderne har et større forbrug, siger Birthe Berg, der er vand- og spildevandschef i Aalborg Forsyning. - Som det er nu, ser vi ikke noget problem i forhold til forbruget. Vi kan godt dække behovet, men vi opfordrer til at man bruger vandet med omtanke, siger hun. Lad græsset stå i varmen Aalborg Forsyning leverer cirka syv millioner kubikmeter rent drikkevand om året til de cirka 120.000 kunder. Det tal kan blive en lille smule højere, hvis varmen og det forhøjede forbrug fortsætter. Og noget tyder på, at varmen fortsætter. Lørdag formiddag har DMI udsendt et varsel om hedebølge, der gælder det meste af Nordjylland frem til mandag aften klokken 20. Det betyder, at der med al sandsynlighed vil være 28 grader eller mere. - Det er vigtigt, at man bruger drikkevandet til det primære: At drikke. Vi synes, man skal lade græsset stå, for det kan komme igen efter tørken og man kan med fordel vente med at vande blomster til om aftenen, hvor vandet ikke fordamper. - At bruge soppebassin og pool anbefaler vi at gøre i begrænset omfang, for det tager meget af det drikkevand, vi alle sammen skal drikke.